Sekolah Menengah Sains Sultan Mohamad Jiwa

Sejarah

Sekolah ini telah dinamakan bagi memperingati Sultan Muhammad Jiwa Zainal Adilin Mu'adzam Shah II, Sultan Kedah ke-19. Baginda telah memerintah Kedah selama 68 tahun bermula dari 1710 hingga 1778. Baginda merupakan pengasas bandar Alor Setar dan telah memindahkan pusat pentadbiran kerajaan negeri Kedah pada masa pemerintahannya dari Kota Bukit Pinang ke bandar Alor Setar. Banyak binaan bangunan kerajaan, istana lama dan warisan sejarah di Alor Star dibina semasa pemerintahan baginda, antaranya Istana Kota Setar, Balai Besar, dan Balai Nobat.
Sekolah ini telah mula dibuka pada 1 Januari 1973. Disebabkan pada masa tersebut bangunan sekolah masih dalam proses pembinaan, maka kumpulan terawal pelajar-pelajar sekolah ini telah ditumpangkan di beberapa buah sekolah lain iaitu di Perak, SMK Anderson dan SMJK Methodist Girls School dan di Kedah, SMK Khir Johari, Sungai Petani.
Bangunan serta kompleks sekolah ini siap sepenuhnya dan mula diduduki pada tahun 1974. Sekolah ini memulakan operasinya dengan bilangan guru seramai 35 orang, 60 orang staf sokongan dan 454 orang murid.

Perkembangan Terkini

Dalam tempoh lebih 40 tahun usia penubuhannya, sekolah ini banyak mencatatkan kejayaan dalam bidang kurikulum dan juga ko-kurikulum sama ada di peringkat negeri, kebangsaan mahupun antarabangsa.
Sekolah ini telah diterajui oleh 9 orang pengetua yang mempunyai stail dan rentak kepimpinan yang menjurus kepada kecemerlangan sebagai gaya hidup dan menetapkan bidang Sains & Matematik sebagai bidang kebitaraan kurikulum manakala permainan Kriket sebagai kebitaraan kokurikulum . Penentuan bidang kebitaraan ini disebabkan faktor persekitaran dan iklim sekolah seperti kelengkapan prasarana, sumber manusia yang begitu komited dan barisan kepimpinan yang dapat mengikat warga sekolah melalui perkongsian visi yang jelas. 
Dalam setiap program yang dilaksanakan kemahiran insaniah (soft skill) juga diterapkan bagi memupuk keyakinan dan kewibawaan pelajar, ini terbukti dengan kejayaan pelajar sekolah ini yang berjaya sehingga ke peringkat kebangsaan dan antarabangsa seperti program Inovasi Sains, Rekacipta,F1inSchool yang memerlukan kemahiran insaniah yang tinggi. Kecemerlangan sekolah ini juga disokong oleh jalinan dan jaringan antara sekolah dengan pihak sekolah/agensi luar sama ada di peringkat kebangsaan dan antarabangsa.
Kolaborasi dengan pihak luar member peluang kepada perkongsian pintar seperti  kepakaran, idea dan ilmu  telah membantu sekolah ini meningkatkan GPS sekolah pada tahun 2010 dalam peperiksaan PMR dan SPM iaitu terbaik dalam tempoh 5 tahun.Penerusan budaya kecemerlangan  merupakan etos dalam membentuk watak  Sekolah Menengah Sains Sultan Mohamad Jiwa.

Motto Sekolah

Program yang sistematik dan seimbang telah melahirkan banyak personaliti unggul sekolah yang berjasa kepada negara dan kini kembali ke sekolah untuk menabur bakti dan budi bertepatan dengan moto sekolah “BERILMU DAN BERBUDI”.

Visi sekolah

SM Sains Sultan Mohamad Jiwa akan menjadi sekolah yang gemilang dan terbilang di peringkat kebangsaan menjelang 2020

Lagu sekolah

Kami akan berusaha
Mencapai cita-cita
Harumkan nama sekolah
Serta juga negara
Sekolah Sultan Mohamad Jiwa
Kamulah kandungan kami
Tempat kami berilmu berbudi
Untuk bakti yang suci
Itulah sumpahan kami
Berilmu dan Berbudi
Kepada bangsa dan pertiwi
Semoga Tuhan Berkati.

Majalah Sekolah

SMSSMJ telah menerbitkan majalah tahunan sendiri, diberi nama RINTISAINS. Majalah ini diterbitkan dengan cetakan warna penuh dan merakamkan detik - detik istimewa dan juga gambar setiap darjah. Kumpulan penggerak majalah sekolah dikenali sebagai Sidang Redaksi RintiSains.